·Kommissionens seneste skøn over de bevillinger, der er behov for til finansiering af markedsforanstaltninger og direkte betalinger

I henhold til disse bestemmelser kan formålsbestemte indtægter dække finansieringsbehovene for alle former for EGFL-udgifter. Indtægter, der ikke anvendes i regnskabsåret, vil automatisk blive fremført til det følgende regnskabsår .

Den 24. november 2021 vedtog Europa-Parlamentet Den Europæiske Unions almindelige budget for 2022. Budgettet for kapitel 08 02 — Den Europæiske Garantifond for Landbruget (EGFL) omfatter 40 365 mio. EUR i forpligtelsesbevillinger og 40 389 mio. EUR i betalingsbevillinger. Beløbene for de to typer bevillinger er forskellige, fordi der anvendes opdelte bevillinger til visse foranstaltninger, der gennemføres direkte af Kommissionen. Disse vedrører hovedsagelig salgsfremstød for landbrugsprodukter, politisk strategi samt koordinerings- og revisionsforanstaltninger.

·og skønnene over de formålsbestemte indtægter, der vil blive opkrævet i løbet af regnskabsåret.

Kommissionen tog i sit forslag til bevillinger til opførelse på EGFL's budget for 2022 hensyn til de forventede samlede formålsbestemte indtægter. For budgettet for 2022 anmodede Kommissionen om et bevillingsniveau, der er beregnet ved at trække de anslåede formålsbestemte indtægter fra det anslåede behov. Budgetmyndigheden vedtog EGFL-budgettet for 2022 under hensyntagen til de forventede formålsbestemte indtægter.

Ved udarbejdelsen af budgettet for 2022 anslog Kommissionen de disponible formålsbestemte indtægter til 551 mio. EUR. Idet der ikke forventedes fremførsler fra 2021 til 2022, skønnedes det, at det fulde beløb ville blive opkrævet i løbet af regnskabsåret. Kommissionen tog højde for disse anslåede indtægter, da den anmodede om bevillinger til grundbetalingsordningen (budgetkonto 08 02 05 04). Summen af de vedtagne bevillinger og de formålsbestemte indtægter til denne ordning udgør 14 811 mio. EUR.

Bilaget til denne rapport indeholder en fremstilling af 2022-budgettets foreløbige gennemførelse og en sammenligning med den forventede udgiftsprofil.

3.Bemærkninger til den foreløbige gennemførelse af EGFL-budgettet for 2022

Af bilaget til denne rapport fremgår budgettets foreløbige gennemførelse i perioden fra den 16. oktober 2021 til den 31. august 2022.

Gennemførelsesniveauet sammenlignes med udgiftsprofilen i det alarmsystem, der blev indført ved artikel 28 i Rådets forordning (EU)

nr. 1306/2013.

3.1.Markedsforanstaltninger

Udnyttelsen af bevillingerne til interventioner på landbrugsmarkederne er lidt højere (74,2 mio. EUR) end forbrugsprofilen. Dette skyldes hovedsagelig gennemførelsen af posten for ekstraordinære støtteforanstaltninger (budgetkonto 08 02 03 11), hvor der ikke var afsat midler, og hvor overførslen fra krisereserven ikke afspejles i alarmsystemet.

Gennemførelsen af foranstaltninger vedrørende salgsfremstød for landbrugsprodukter — enkeltlandsprogrammer (budgetkonto 08 02 03 02) ligger 38,0 procentpoint (-33,8 mio. EUR) under forbrugsprofilen, mens gennemførelsen af salgsfremstød for landbrugsprodukter — flerlandeprogrammer (budgetkonto 08 02 03 03) ligger 90,1 procentpoint (87,3 mio. EUR) over profilen. For sidstnævnte, som er en budgetkonto for direkte udgifter, var størstedelen af midlerne afsat i den profil, der skulle indgås forpligtelser for i september.

Hvad angår skoleordninger (budgetkonto 08 02 03 04), var gennemførelsen i slutningen af august 2022 ca. 7,1 mio. EUR (–3,8 procentpoint) under profilen.

Udgifterne til foranstaltninger vedrørende olivenolie (budgetkonto 08 02 03 05) er 6,5 procentpoint (2,8 mio. EUR) højere end forbrugsprofilen.

Ved udgangen af august var de hidtil anmeldte udgifter vedrørende frugt og grøntsager (budgetkonto 08 02 03 06) 88,4 mio. EUR (-9,5 procentpoint) lavere end forventet sammenlignet med udgiftsprofilen.

Hvad angår støtteprogrammerne for vin (budgetkonto 08 02 03 07), ligger de hidtil anmeldte udgifter 53,1 mio. EUR (5,2 procentpoint) over udgiftsprofilen.

Der var oprindeligt ikke afsat midler i budgettet til foranstaltninger vedrørende offentlig og privat oplagring (budgetkonto 08 02 03 10) og ekstraordinære foranstaltninger (budgetkonto 08 02 03 11). Som følge af forskellige kriser, der har ført til markedsforstyrrelser, blev Kommissionens delegerede forordning (EU) 2022/467 og Kommissionens gennemførelsesforordning (EU) 2022/470 vedtaget.

Medlemsstaterne gav meddelelse om 17 mio. EUR til foranstaltninger vedrørende oplagring for svinekødsmarkedet under budgetkonto 08 02 03 10. Medlemsstaterne forventede udgifter på 8,4 mio. EUR indtil årets udgang.

Efter vedtagelsen af Kommissionens delegerede forordning (EU) 2022/467 blev der afsat i alt 500 mio. EUR til budgetkontoen for ekstraordinære foranstaltninger, herunder 350 mio. EUR i bevillinger overført fra krisereserven. Det er første gang nogensinde, at krisereserven aktiveres. Ved udgangen af august beløb udgifterne under denne budgetpost sig til 59,4 mio. EUR. Samlet set forventede medlemsstaterne at gennemføre 485,2 mio. EUR, hvilket ville føre til næsten fuld gennemførelse inden fristen for støtteberettigelse den 30. september 2022.

På nuværende tidspunkt anses afvigelsen for ovennævnte typer foranstaltninger for at være midlertidig, da de fleste af overslagene forventes anvendt inden årets udgang.